Predkladacia správa

Slovenská republika je členom Rozvojovej banky Rady Európy od 22. decembra 2000. Banka poskytuje dlhodobé úvery, ktoré slúžia na spolufinancovanie projektov sociálneho charakteru. Pôžička Banky sa obvykle poskytuje na obdobie 10-15 rokov, pričom je možný odklad splátok na obdobie 1-5 rokov. Pôžička sa poskytuje za výhodných úrokových sadzieb, Banka však vyžaduje záruky vlády krajiny žiadateľa. 

Jednou z cieľových oblastí Rozvojovej banky Rady Európy je aj ochrana historického a kultúrneho dedicstva. Oficiálnym žiadateľom o pôžičku „Multi-funkčné kultúrne a knižničné centrum - Obnova a revitalizácia historických budov Univerzitnej knižnice v Bratislave“ je Ministerstvo financií  Slovenskej republiky. Príjmateľom pôžičky je Univerzitná knižnica v Bratislave. Slovenská republika sa uchádza o pôžičku v hodnote 137,150 mil. Sk na financovanie 50 % predpokladaných nákladov na projekt. Dofinancovanie zvyšných 50 % poskytne vláda SR. Slovensko žiada o pôžičku na obdobie  10 rokov s 3-ročným odkladom prvej splátky istiny.

Pôvodný názov projektu „Multi-kultúrne a knižničné centrum Univerzitnej knižnice v Bratislave“ bol na návrh Rozvojovej banky Rady Európy zmenený na „Multi-funkčné kultúrne a knižničné centrum“. S týchto dôvodov nie je názov projektu v predkladanom materiále totožný s názvom projektu, ktorý bol schválený v zákone o štátnom rozpočte č. 472/2000 Z.z.

Projekt „Multi-funkčné kultúrne a knižničné centrum - Obnova a revitalizácia historických budov Univerzitnej knižnice v Bratislave“ má dva hlavné ciele. Prvým je obnovenie historického a kultúrneho dedičstva v podobe komplexu historických budov v ktorom Univerzitná knižnica sídli. Ide o Kláštor Klarisiek, Palác uhorskej kráľovskej komory a Palác Leopolda de Pauliho, ktoré patria medzi pamiatkovo chránené objekty. Súčasný schátralý stav všetkých troch budov si naliehavo vyžaduje rozsiahlu stavebnú obnovu. Obnova budov Univerzitnej knižnice tiež povedie k  zvýšeniu ochrany vzácnych historických knižničných fondov a knižničného mobiliáru, ktoré sa v budovách uchovávajú.  Druhým hlavným cieľom projektu je vybudovať moderné multifunkčné kultúrne a knižničné centrum, ktoré umožní rozšírenie knižničných služieb a ponuky kultúrnych aktivít. Cieľom je zároveň dosiahnuť, aby budovy neboli ponechané napospas času ako mŕtve historické pamätníky, ale aby polyfunkčne slúžili širokej verejnosti. To všetko prispeje nielen k ďalšiemu skvalitneniu života mestskej komunity, ale zároveň umožní rovnocenný prístup všetkých obyvateľov ku kultúrnemu dedičstvu. Plán predpokladá tiež vytvorenie nových 104 pracovných miest v súvislosti s rozšírením služieb. Pôjde hlavne o trvalé a čiastočne aj o sezónne pracovné miesta.

Po schválení vládou SR bude oficiálna žiadosť vlády SR o pôžičku zaslaná ministrom zahraničných vecí SR prostredníctvom Stálej misie SR pri Rade Európy generálnemu tajomníkovi Rady Európy a guvernérovi Rozvojovej banky Rady Európy. Generálny tajomník Rady Európy na základe posúdenia návrhu projektu vydá stanovisko o jeho prijateľnosti z hľadiska politických a sociálnych priorít Rozvojovej banky Rady Európy. Guvernér Rozvojovej banky súčasne vypracuje stanovisko k technických a finančným aspektom projektu.

Návrh projektu bude spolu so stanoviskami generálneho tajomníka Rady Európy a guvernéra Rozvojovej banky Rady Európy ďalej postúpený Administratívnej rade Rozvojovej banky Rady Európy na schválenie.

Materiál prešiel skráteným medzirezortným pripomienkovým konaním.